title: 2011/294/ЕС: Решение на Съвета от 13 май 2011 година за сключване на Протокол за определяне на възможностите за риболов и финансовата помощ, предвидени в Споразумението за партньорство в сектора рибарство между Европейската общност и Съюза Коморски острови

text:
               21.5.2011

               BG

               Официален вестник на Европейския съюз

               L 134/1

         РЕШЕНИЕ НА СЪВЕТА
   от 13 май 2011 година
   за сключване на Протокол за определяне на възможностите за риболов и финансовата помощ, предвидени в Споразумението за партньорство в сектора рибарство между Европейската общност и Съюза Коморски острови
   (2011/294/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 5 октомври 2006 г. Съветът прие Регламент (ЕО) № 1563/2006 относно сключването на Споразумение за партньорство в сектора рибарство между Европейската общност и Съюза Коморски острови (1). Към споразумението е приложен протокол.

               (2)

               Европейският съюз договори със Съюза на Коморските острови (наричан по-нататък „Коморските осторви“) нов протокол, с който на корабите на ЕС се предоставят възможности за риболов във водите, над които Коморските острови упражняват суверенитет или юрисдикция в областта на рибарството.

               (3)

               В резултат на преговорите на 21 май 2010 г. бе парафиран нов протокол, който бе изменен с размяна на писма на 16 септември 2010 г.

               (4)

               В съответствие с Решение 2010/783/ЕС на Съвета (2) новият протокол бе подписан от името на Европейския съюз на 31 декември 2010 г. и се прилага временно.

               (5)

               Новият протокол следва да бъде сключен,

         ПРИЕ НАСТОЯЩОТО РЕШЕНИЕ:
   Член 1
   Протоколът за определяне на възможностите за риболов и финансовата помощ, предвидени в Споразумението за партньорство в сектора рибарство между Европейската общност и Съюза Коморски острови, се одобрява от името на Европейския съюз.
   Член 2
   Председателят на Съвета извършва от името на Европейския съюз нотификацията, предвидена в член 14 от протокола (3).
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 13 май 2011 година.

            За Съвета

            Председател

         MARTONYI J.

      (1)  ОВ L 290, 20.10.2006 г., стр. 6.

      (2)  ОВ L 335, 18.12.2010 г., стр. 1.

      (3)  Датата на влизане в сила на протокола ще бъде публикувана в Официален вестник на Европейския съюз от Генералния секретариат на Съвета.


title: 2008/183/ЕО: Решение на Съвета от 28 февруари 2008 година за назначаване на един заместник-член от Италия в Комитета на регионите

text:
               4.3.2008

               BG

               Официален вестник на Европейския съюз

               L 59/17

      РЕШЕНИЕ НА СЪВЕТА

   от 28 февруари 2008 година
   за назначаване на един заместник-член от Италия в Комитета на регионите
   (2008/183/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Италия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО (1) относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г.

               (2)

               След изтичането на мандата на г-н CONDORELLI се освободи едно място за заместник-член на Комитета на регионите,

         РЕШИ:
   Член 1
   Г-н Giovanni SPERANZA, Sindaco del Comune di Lamezia Terme, се назначава за заместник-член на Комитета на регионите за остатъка от мандата, а именно до 25 януари 2010 г.
   Член 2
   Настоящото решение влиза в сила в деня на неговото приемане.

      Съставено в Брюксел на 28 февруари 2008 година.

            За Съвета

            Председател

         A. VIZJAK

      (1)  ОВ L 56, 25.2.2006 г., стр. 75.


title: 2012/490/ЕС: Решение на Комисията от 24 август 2012 година за изменение на приложение I към Регламент (ЕО) № 715/2009 на Европейския парламент и на Съвета относно условията за достъп до газопреносни мрежи за природен газ  текст от значение за ЕИП

text:
               28.8.2012

               BG

               Официален вестник на Европейския съюз

               L 231/16

         РЕШЕНИЕ НА КОМИСИЯТА
   от 24 август 2012 година
   за изменение на приложение I към Регламент (ЕО) № 715/2009 на Европейския парламент и на Съвета относно условията за достъп до газопреносни мрежи за природен газ
   (текст от значение за ЕИП)
   (2012/490/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 715/2009 на Европейския парламент и на Съвета от 13 юли 2009 г. относно условията за достъп до газопреносни мрежи за природен газ и за отмяна на Регламент (ЕО) № 1775/2005 (1), и по-специално член 23, параграф 2 от него,
   като има предвид, че:

               (1)

               Регламент (ЕО) № 715/2009 определя недискриминационни правила за условията на достъп до преносни системи за природен газ, за да се гарантира правилното функциониране на вътрешния пазар на газ. Тъй като дублирането на газопреносни системи в повечето случаи не е икономически целесъобразно и ефективно, конкуренцията на пазарите на природен газ се стимулира чрез достъп на трети страни, който отваря инфраструктурата за всички доставчици по прозрачен и недискриминационен начин. Честите случаи на договорно претоварване, при което потребителите на мрежата не могат да получат достъп до газопреносните системи въпреки наличието на физически капацитет, са пречка по пътя към завършването на вътрешния енергиен пазар.

               (2)

               Практиката показа, че въпреки прилагането на някои принципи за управление на претоварването, като например предлагането на прекъсваем капацитет, както е предвидено в Регламент (ЕО) № 1775/2005 на Европейския парламент и на Съвета от 28 септември 2005 г. относно условията за достъп до газопреносни мрежи (2) и Регламент (ЕО) № 715/2009, договорното претоварване продължава да бъде пречка за развитието на един добре функциониращ вътрешен пазар на газ. Следователно е необходимо да бъдат изменени насоките относно прилагането на процедурите за управление на претоварването в случай на договорно претоварване. В съответствие с член 23, параграф 3 от Регламент (ЕО) № 715/2009 предложените насоки следва да отразяват различията между националните газови системи и могат да определят минимални изисквания, които да се спазват с цел постигане на недискриминационни и прозрачни условия за достъп до мрежата по отношение на процедурите за управление на претоварването.

               (3)

               Процедурите за управление на претоварването следва да бъдат прилагани в случай на договорно претоварване и целят разрешаване на проблема вследствие на такива събития чрез връщане на неизползвания капацитет на пазара, за да бъде той преразпределен в хода на нормалните процеси на разпределяне.

               (4)

               Когато точка на междусистемна връзка е подложена често на физическо претоварване, процедурите за управление на претоварването често могат да се окажат безполезни. В тези случаи следва да бъде проучено решение от гледна точка на планирането и инвестициите в мрежата.

               (5)

               В съответствие с Регламент (ЕО) № 713/2009 на Европейския парламент и на Съвета (3) Агенцията за сътрудничество между енергийните регулатори („Агенцията“) следва да наблюдава и анализира прилагането на тези насоки. Необходимо е операторите на преносни системи да публикуват в удобен за работа формат информацията, необходима за разпознаване на случай на договорно претоварване.

               (6)

               В съответствие с член 24 от Регламент (ЕО) № 715/2009 националните регулаторни осигуряват спазването на насоките.

               (7)

               За да се гарантира, че процедурите за управление на претоварването се прилагат по най-ефективния начин във всички точки на междусистемни връзки и за целите на оптимизирането на наличния капацитет във всички съседни входно-изходни системи, от голямо значение е националните регулаторни органи и операторите на преносни системи от различните държави-членки и в рамките на държавите-членки да сътрудничат тясно помежду си и един с друг. По-специално националните регулаторни органи и операторите на преносни системи следва да имат предвид най-добрите практики и да се стремят да хармонизират процесите за изпълнението на тези насоки. В съответствие с член 7 от Регламент (ЕО) № 713/2009 Агенцията и националните регулаторни органи следва да гарантират, че в приложимите входни и изходни точки в целия Съюз се прилагат най-ефективните процедури за управление на претоварването.

               (8)

               Като има предвид, че операторите на преносни системи разполагат с подробна информация за физическото използване на системата и са в най-добра позиция да оценяват бъдещите потоци, целесъобразно е те да определят допълнителен капацитет, който да бъде предоставян като допълнение към изчисления технически капацитет. Предлагайки повече гарантиран капацитет от технически разполагаемия чрез отчитане на сценариите за потоците и договорения капацитет, операторите на преносни системи поемат риск, който следва да бъде съответно възнаграден. С цел определяне на приходите на операторите на преносни системи, такъв допълнителен капацитет обаче следва да се разпределя само ако целият друг капацитет, включително произтичащият от прилагането на други процедури за управление на претоварването, е разпределен. Операторите на преносни системи следва да си сътрудничат тясно за определянето на техническия капацитет. С цел да разрешат проблема, свързан с потенциалната ситуация на физическо претоварване, операторите на преносни системи следва да прилагат най-рентабилната мярка, включително обратно изкупуване на капацитет или предприемане на други технически или търговски мерки.

               (9)

               Поради това Регламент (ЕО) № 715/2009 следва да бъде съответно изменен.

               (10)

               Мерките, предвидени в настоящото решение, са в съответствие със становището на комитета, създаден съгласно член 51 от Директива 2009/73/ЕО на Европейския парламент и на Съвета (4),

         ПРИЕ НАСТОЯЩОТО РЕШЕНИЕ:
   Член 1
   Приложение I към Регламент (ЕО) № 715/2009 се изменя в съответствие с приложението към настоящото решение.
   Член 2
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Брюксел на 24 август 2012 година.

            За Комисията

            Председател

         José Manuel BARROSO

      (1)  ОВ L 211, 14.8.2009 г., стр. 36.

      (2)  ОВ L 289, 3.11.2005 г., стр. 1.

      (3)  ОВ L 211, 14.8.2009 г., стр. 1.

      (4)  ОВ L 211, 14.8.2009 г., стр. 94.

      ПРИЛОЖЕНИЕ
      Приложение I към Регламент (ЕО) № 715/2009 се изменя, както следва:

                  1)

                  Точка 2.2 се заменя със следното:
                  „2.2.   Процедури за управление на претоварването в случай на договорно претоварване

                  2.2.1.   Общи разпоредби

                              1.

                              Разпоредбите на точка 2.2 се прилагат за точките на междусистемни връзки между съседни входно-изходни системи, независимо дали те са физически или виртуални, между две или повече държави-членки или в рамките на една и съща държава-членка, доколкото точките подлежат на резервиране от ползватели. Те могат да бъдат прилагани също за входни точки от и изходни точки към трети държави според решението на съответния национален регулаторен орган. Изходните точки към крайни потребители и разпределителни мрежи, входните точки от крайни газопроводни станции за ВПГ и съоръжения за добиване, както и входно-изходните точки от и към съоръжения за съхраняване, не са предмет на разпоредбите на точка 2.2.

                              2.

                              Въз основа на информацията, публикувана от операторите на преносни системи съгласно раздел 3 от настоящото приложение и, когато е целесъобразно, утвърдена от националните регулаторни органи, от 2014 г. нататък Агенцията започва да публикува всяка година до 1 март мониторингов доклад за претоварванията в точките за междусистемни връзки във връзка с продуктите с гарантиран капацитет, продадени през предходната година, като отчита, доколкото това е възможно, търгуването с капацитет на вторичния пазар и използването на прекъсваем капацитет.

                              3.

                              Всеки допълнителен капацитет, достъпен чрез прилагане на една от процедурите по управление на претоварването, както е предвидено в точки 2.2.2, 2.2.3, 2.2.4 и 2.2.5, се предлага от съответния(те) оператор(и) на преносни системи при нормалния процес на разпределяне.

                              4.

                              Мерките, предвидени в точки 2.2.2, 2.2.4 и 2.2.5 се прилагат считано от 1 октомври 2013 г. Точка 2.2.3, подточки от 1 до 5 се прилагат считано от 1 юли 2016 г.

                        2.2.2.   Увеличаване на капацитета посредством схема за свръхзаявяване и обратно изкупуване

                              1.

                              Операторите на преносни системи предлагат и, след одобрение от националния регулаторен орган, прилагат схема за свръхзаявяване и обратно изкупуване, основана на стимули, с цел да предложат допълнителен гарантиран капацитет. Преди изпълнението, националният регулаторен орган се консултира с националните регулаторни органи на съседните държави членки и взема предвид мнението на тези регулаторни органи. Допълнителният капацитет се дефинира като гарантиран капацитет, предлаган допълнително към техническия капацитет в точка на междусистемна връзка, изчислен въз основа на член 16, параграф 1 от настоящия регламент.

                              2.

                              Схемата за свръхзаявяване и обратно изкупуване осигурява на операторите на преносни системи стимул да предоставят допълнителен капацитет като отчитат техническите условия, като например калоричността, температурата и очакваното потребление на съответната входно-изходна система и капацитета в съседните мрежи. Операторите на преносни системи следва да прилагат динамичен подход по отношение на преизчисляването на техническия или допълнителния капацитет на входно-изходната система.

                              3.

                              Схемата за свръхзаявяване и обратно изкупуване се основава на режим на стимулиране, отразяващ рисковете за операторите на преносни системи при предлагането на допълнителен капацитет. Схемата се структурира по такъв начин, че приходите от продажбата на допълнителен капацитет и разходите, произтичащи от схемата за обратно изкупуване или мерките по подточка 6, да се поделят между операторите на преносни системи и ползвателите на мрежата. Националните регулаторни органи вземат решение относно разпределението на приходите и разходите между операторите на преносни системи и от ползвателя на мрежата.

                              4.

                              За целите на определяне на приходите на операторите на преносни системи техническият капацитет, по-специално върнатият (преотстъпеният) капацитет, както и, когато е приложимо, капацитетът, произтичащ от прилагането на механизми за заявяване на гарантиран капацитет на принципа „или използваш, или губиш“ за ден напред или за дългосрочен период, следва да бъдат разпределени преди всякакъв допълнителен капацитет.

                              5.

                              При определяне на допълнителния капацитет, операторът на преносната мрежа взема предвид статистическите сценарии за вероятния размер на физически неизползвания капацитет във всеки един момент в точките на междусистемни връзки. Той отчита също и рисковия профил на предлагането на допълнителен капацитет, който не води до допълнително задължение за изкупуване. Схемата за свръхзаявяване и обратно изкупуване също така оценява вероятността и разходите за обратно изкупуване на капацитет на пазара и отразява това в размера на допълнителния капацитет, който ще се предоставя.

                              6.

                              Когато е необходимо да се запази целостта на системата, операторите на преносни системи прилагат процедура за обратно изкупуване, основана на пазарни принципи, при която ползвателите на мрежата могат да предлагат капацитет. Ползвателите на мрежата следва да бъдат информирани относно приложимата процедура за обратно изкупуване. Прилагането на процедура за обратно изкупуване не засяга приложимите спешни мерки.

                              7.

                              Преди прилагането на процедура за обратно изкупуване операторите на преносни системи проверяват дали целостта на системата не може да се поддържа по по-рентабилен начин чрез алтернативни технически и търговски мерки.

                              8.

                              Когато предлага схемата за свръхзаявяване и обратно изкупуване, операторът на преносната система предоставя на националния регулаторен орган всички отнасящи се до схемата данни, оценки и модели с цел той да може да направи оценка на схемата. Операторът на преносната система е длъжен да докладва редовно на националния регулаторен орган за функционирането на схемата и, по искане на националния регулаторен орган, да предоставя всички необходими данни. Националният регулаторен орган може да изиска от оператора на преносната мрежа да преразгледа схемата.

                        2.2.3.   Механизъм за заявяване на гарантиран капацитет за ден напред на принципа „или използваш, или губиш“

                              1.

                              При промяна на първоначалната заявка националните регулаторни органи изискват от операторите на преносни системи да прилагат за отделния ползвател на мрежата в точка на междусистемна връзка като минимум правилата, определени в подточка 3, ако въз основа на ежегодния мониторингов доклад на Агенцията в съответствие с точка 2.2.1, подточка 2 е видно, че в точките на междусистемни връзки в хода на процедурите за разпределяне на капацитет от разгледаната в мониторинговия доклад година търсенето е надвишило предлагането, на началната цена, когато са използвани търгове, за продуктите за ползване през въпросната година или през някоя от следващите две години,

                                          а)

                                          най-малкото за три продукта с гарантиран капацитет с продължителност един месец; или

                                          б)

                                          за най-малко два продукта с гарантиран капацитет с продължителност едно тримесечие; или

                                          в)

                                          за най-малко един продукт с гарантиран капацитет с продължителност една година или повече; или

                                          г)

                                          когато не е бил предложен продукт с гарантиран капацитет с продължителност един месец или повече.

                              2.

                              Ако въз основа на ежегодния мониторингов доклад е видно, че ситуация като определената в подточка 1 е слабо вероятно да се случи повторно през следващите три години, например в резултат на това, че капацитет става достъпен поради физическо разширяване на мрежата или прекратяване на дългосрочни договори, съответните национални регулаторни органи могат да решат да прекратят механизма за заявяване на гарантиран капацитет за ден напред на принципа „или използваш, или губиш“.

                              3.

                              Презаявяване на гарантиран капацитет от ползвателя на мрежата в точката на междусистемна връзка се разрешава до максимум 90 % и до минимум 10 % от договорения капацитет. Ако обаче заявката надхвърля 80 % от договорения капацитет, половината от незаявения обем може да бъде презаявен с нарастване. Ако заявката не надхвърля 20 % от договорения капацитет, половината от заявения обем може да бъде презаявен с намаляване. Прилагането на настоящата подточка не засяга приложимите спешни мерки.

                              4.

                              Първоначалният притежател на договорения капацитет може да презаяви ограничената част от своя договорен гарантиран капацитет на прекъсваем принцип.

                              5.

                              Подточка 3 не се прилага за ползватели на мрежата — лица или предприятия и предприятията, контролирани от тях съгласно член 3 от Регламент (ЕО) № 139/2004 — държащи по-малко от 10 % от средния технически капацитет през предходната година в точката на междусистемна връзка.

                              6.

                              За точки на междусистемни връзки, в които се прилага механизмът за заявяване на гарантиран капацитет за ден напред на принципа „или използваш, или губиш“ в съответствие с подточка 3, националният регулаторен орган следва да направи оценка на връзката със схемата за свръхзаявяване и обратно изкупуване съгласно точка 2.2.2, като това може да доведе до решение на националният регулаторен орган за неприлагане на разпоредбите на точка 2.2.2 за въпросните точки на междусистемни връзки. Такова решение се съобщава незабавно на Агенцията и на Комисията.

                              7.

                              За дадена точка на междусистемна връзка националният регулаторен орган може да реши да прилага механизъм за заявяване на гарантиран капацитет за ден напред на принципа „или използваш, или губиш“ в съответствие с подточка 3. Преди да вземе своето решение, националният регулаторен орган се консултира с националните регулаторни органи на съседните държави-членки. При вземане на решението националният регулаторен орган взема предвид становищата на националните регулаторни органи на съседните държави.

                        2.2.4.   Връщане на договорен капацитет

                  Операторите на преносни системи приемат всяко преотстъпване на гарантиран капацитет, договорен от ползвателя на мрежата в точка на междусистемна връзка, с изключение на продукти, свързани с капацитет, имащи продължителност от един ден и по-малко. Ползвателят на мрежата запазва правата и задълженията си по договора за капацитет до момента на преразпределянето на капацитета от оператора на преносната система и доколкото капацитетът не е преразпределен от оператора на преносната система. Върнатият (преотстъпеният) капацитет следва да се разгледа за преразпределяне едва след като целият разполагаем капацитет е бил разпределен. Операторът на преносната система уведомява незабавно ползвателя на мрежата за всяко преразпределяне на върнат (преотстъпен) от него капацитет. Националният регулаторен орган одобрява специфични условия за преотстъпване на капацитет, по-специално за случаите, в които няколко ползватели на мрежата преотстъпват капацитета си.
                  2.2.5.   Механизъм за заявяване за дългосрочен период на принципа „или използваш, или губиш“

                              1.

                              Националните регулаторни органи изискват от операторите на преносни системи да отнемат частично или в пълна степен системно недоизползвания от даден ползвател на мрежата договорен капацитет в дадена точка на междусистемна връзка, когато този ползвател не е продавал или предлагал при разумни условия своя неизползван капацитет и когато други ползватели на мрежата искат гарантиран капацитет. Договореният капацитет се счита за системно недоизползван, по-специално ако

                                          а)

                                          ползвателят на мрежата използва средно по-малко от 80 % от своя договорен капацитет както между 1 април и 30 септември, така и между 1 октомври и 31 март, с ефективна продължителност на договора повече от една година, за което не може да посочи основателна причина; или

                                          б)

                                          ползвателят на мрежата заявява системно близо 100 % от своя договорен капацитет и презаявява с намаляване с цел да заобиколи правилата, формулирани в точка 2.2.3, подточка 3).

                              2.

                              Прилагането на механизъм за заявяване на гарантиран капацитет за ден напред на принципа „или използваш, или губиш“ не трябва да се разглежда като основание за неприлагане на подточка 1.

                              3.

                              Оттеглянето следва да води до това ползвателят на мрежата да губи договорения си капацитет частично или напълно за определен период или за оставащия ефективен срок на договора. Ползвателят на мрежата запазва правата и задълженията си по договора за капацитет до момента на преразпределянето на капацитета от оператора на преносната система и доколкото капацитетът не е преразпределен от оператора на преносната система.

                              4.

                              Операторите на преносни системи предоставят на националните регулаторни органи редовно всички данни, необходими за следене на степента на използване на договорените капацитети с ефективна продължителност на договора повече от една година или на периодични тримесечия, обхващащи най-малко две години.“

                  2)

                  Точка 3.1.1, подточка 1 се изменя, както следва:

                              а)

                              буква д) се заменя със следното:

                                          „д)

                                          във формат, позволяващ изтегляне по мрежа, който е съгласуван между операторите на преносни системи и националните регулаторни органи — въз основа на становище относно хармонизиран формат, което се дава от Агенцията — и който позволява количествени анализи;“

                              б)

                              добавя се следната буква з):

                                          „з)

                                          всички данни се предоставят, считано от 1 октомври 2013 г., на единична обхващаща целия Европейски съюз централна платформа, установена от ENTSOG на принципа за рентабилност.“

                  3)

                  В точка 3.3, подточка 1 се добавят следните букви з), и), й), к) и л):

                              „з)

                              случаи на неуспешни, законосъобразни заявки за продукти с гарантиран капацитет с продължителност един месец или повече, включително броя и обема на неуспешните заявки; и

                              и)

                              в случай на търгове — къде и кога продукти с гарантиран капацитет с продължителност един месец или повече са били продадени на цени, по-високи от началната цена;

                              й)

                              къде и кога продукт с негарантиран капацитет с продължителност един месец или повече е бил предложен за продажба в нормалния процес на разпределяне;

                              к)

                              общия капацитет, предоставен посредством прилагането на процедурите за управление на претоварването, определени в точки 2.2.2, 2.2.3, 2.2.4 и 2.2.5, за всяка прилагана процедура за управление на претоварването;

                              л)

                              букви от з) до к) се прилагат от 1 октомври 2013 г.“


title: 2014/451/ЕС: Решение на Съвета от 26 май 2014 година за подписване и сключване на Споразумението за участие между Европейския съюз и Конфедерация Швейцария относно участието на Конфедерация Швейцария в мисията на Европейския съюз за подкрепа за интегрирано управление на границите в Либия (EUBAM Libya)

text:
               12.7.2014

               BG

               Официален вестник на Европейския съюз

               L 205/2

         РЕШЕНИЕ НА СЪВЕТА
   от 26 май 2014 година
   за подписване и сключване на Споразумението за участие между Европейския съюз и Конфедерация Швейцария относно участието на Конфедерация Швейцария в мисията на Европейския съюз за подкрепа за интегрирано управление на границите в Либия (EUBAM Libya)

      (2014/451/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него, във връзка с член 218, параграфи 5 и 6 от Договора за функционирането на Европейския съюз,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Съгласно член 10, параграф 4 от Решение 2013/233/ОВППС на Съвета от 22 май 2013 г. относно мисията на Европейския съюз за подкрепа за интегрирано управление на границите в Либия (EUBAM Libya) (1) подробните условия за участието на трети държави в EUBAM Libya са предмет на споразумения, които се сключват съгласно член 37 от Договора за Европейския съюз, и на допълнителни технически договорености, когато такива са необходими.

               (2)

               След като на 17 март 2014 г. беше прието решение на Съвета за разрешаване на започването на преговори, върховният представител на Съюза по въпросите на външните работи и политиката на сигурност договори Споразумение за участие между Европейския съюз и Конфедерация Швейцария относно участието на Конфедерация Швейцария в мисията на Европейския съюз за подкрепа за интегрирано управление на границите в Либия (EUBAM Libya) (наричано по-долу „Споразумението за участие“).

               (3)

               Споразумението за участие следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението за участие между Европейския съюз и Конфедерация Швейцария относно участието на Конфедерация Швейцария в мисията на Европейския съюз за подкрепа за интегрирано управление на границите в Либия (EUBAM Libya) се одобрява от името на Съюза.
   Текстът на Споразумението за участие е приложен към настоящото решение.
   Член 2
   Председателят на Съвета е оправомощен да посочи лицето (лицата), упълномощено(и) да подпишe(ат) Споразумението за участие, с което да бъде обвързан Съюзът.
   Член 3
   Председателят на Съвета извършва от името на съюза нотификацията, предвидена в член 9, параграф 1 от Споразумението за участие.
   Член 4
   Настоящото решение влиза в сила в деня на приемането му.

      Съставено в Брюксел на 26 май 2014 година.

            За Съвета

            Председател

         Ch. VASILAKOS

      (1)  ОВ L 138, 24.5.2013 г., стр. 15.


title: 2011/561/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел VII — Комитет на регионите

text:
               27.9.2011

               BG

               Официален вестник на Европейския съюз

               L 250/101

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел VII — Комитет на регионите
   (2011/561/ЕС)
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2009 година (1),
   като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0217/2010) (2),
   като взе предвид годишния доклад на Комитета на регионите пред органа по освобождаването от отговорност относно вътрешните одити, осъществени през 2009 г.,
   като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),
   като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),
   като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол (A7-0139/2011),

               1.

               Освобождава от отговорност генералния секретар на Комитета на регионите във връзка с изпълнението на бюджета на Комитета на регионите за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.
    ---documentbreak---

               27.9.2011

               BG

               Официален вестник на Европейския съюз

               L 250/102

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2011 година
   съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел VII — Комитет на регионите
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2009 година (1),
   като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0217/2010) (2),
   като взе предвид годишния доклад на Комитета на регионите пред органа по освобождаването от отговорност относно вътрешните одити, осъществени през 2009 г.,
   като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),
   като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),
   като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол (A7-0139/2011),

               1.

               Отбелязва, че през 2009 г. Комитетът на регионите е разполагал с бюджетни кредити за поети задължения в общ размер от 88 000 000 EUR (93 000 000 EUR през 2008 г.), при степен на усвояване от 98,37 %, което е над средната стойност за другите институции (97,69 %).

               2.

               Отбелязва, че в годишния си доклад Сметната палата посочва, че одитът не е довел до никакви съществени забележки по отношение на Комитета.

               3.

               Отбелязва, че през 2009 г. Комитетът получи 10 нови щатни бройки (и още 4 през 2010 г.); приветства приемането на правилата за гъвкаво работно време, които влязоха в сила на 1 януари 2011 г.; отбелязва усилията, положени от Комитета за проучване на възможностите за работа от разстояние; отбелязва също така значителното увеличение на бюджета на Комитета за обучение (с 12 % спрямо 2008 г.) и увеличения брой курсове за обучение, като се наблюдава преминаване към по-целенасочени курсове, чиято цел е повишаване на знанията в конкретна област.

               4.

               Отбелязва със задоволство, че през 2009 г. Комитетът актуализира своя инструмент за бюджетен анализ и мониторинг (BudgetWatch), благодарение на което се осигурява по-пълна информация относно бюджета на Комитета, улеснява се усвояването на бюджетните ресурси на Комитета и се определят областите, които се нуждаят от внимание от страна на ръководството.

               5.

               Отбелязва със задоволство, че съгласно коментарите на Комитета в отговор на резолюцията на Парламента от 5 май 2010 г. относно освобождаването от отговорност за финансовата 2008 година (6), споразумението за административно сътрудничество между Комитета на регионите и Европейския икономически и социален комитет (ЕИСК) за периода 2008—2014 г. се изпълнява в достатъчна степен и отбелязва, че за момента не са установени допълнителни потребности от подобряване на практическите аспекти, както и че комитетите продължават да отделят нужното внимание на необходимостта да се поддържа висока степен на хармонизация, което се осигурява чрез управленската структура на споразумението за административно сътрудничество; приканва Комитета на регионите и ЕИСК да съобщят дали разделението в резултат на споразумението е било без отражение върху бюджета и да докладват пред органа по освобождаването от отговорност за резултатите от средносрочния преглед на споразумението, който следва да се осъществи през 2011 г.

               6.

               Отбелязва усилията в областта на междуинституционалното сътрудничество, и по-специално текущото въвеждане на системата за управление на данни на персонала „Sysper2“, както и извършената подготовка за целта.

               7.

               Отбелязва, че службата за вътрешен одит извърши одити на целесъобразността на системите за бюджетно планиране (приключени през 2009 г.) и на съответствието при установяването на права (в процес на изпълнение), както и последващ одит на разходите за командировки, проучвания и експертни оценки, както и втори последващ одит на прилагането на стандартите за вътрешен контрол и адекватността на финансовите механизми; отбелязва по отношение на последните, че въпреки че това е втори последващ одит, те все така показват относително слаб показател за резултатност (т.е. броят на изпълнените в рамките на 12 месеца препоръки); отбелязва също така, че планираното проучване на качеството на службата за вътрешен одит не е проведено.

               8.

               Отново потвърждава своята позиция, че в интерес на прозрачността декларациите за финансовите интереси на членовете на всички институции на Съюза следва да бъдат достъпни в интернет чрез публичен регистър; припомня на Комитета неговото искане членовете на Комитета на регионите да декларират финансовите си интереси, като разкриват съответна информация относно упражняваните професионални дейности, подлежащи на деклариране, и заеманите платени длъжности или извършвани срещу възнаграждение дейности; отбелязва със задоволство отговора на Комитета по този въпрос, и по-специално писмото на неговия председател от 11 февруари 2011 г.; отправя искане към Комитета да проследи този въпрос в годишния си отчет за дейността.

               9.

               Поздравява Комитета за постоянно високото качество на неговите годишни отчети за дейността и приветства включването на последващите мерки, предприети в резултат на предходните решения на Парламента за освобождаване от отговорност.

               10.

               Призовава Комитета на регионите през 2011 г. да извърши незабавно цялостен преглед на разходите във всички сфери на дейност, за да гарантира ефективност на всички разходи с цел определяне на възможните икономии, които биха намалили натиска върху бюджета в този период на строги икономии.

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.

      (6)  ОВ L 252, 25.9.2010 г., стр. 98.


title: Решение (ОВППС) 2017/1933 на Съвета от 23 октомври 2017 година за изменение на Решение (ОВППС) 2015/1763 относно ограничителни мерки с оглед на положението в Бурунди

text:
               24.10.2017

               BG

               Официален вестник на Европейския съюз

               L 273/9

         РЕШЕНИЕ (ОВППС) 2017/1933 НА СЪВЕТА
   от 23 октомври 2017 година
   за изменение на Решение (ОВППС) 2015/1763 относно ограничителни мерки с оглед на положението в Бурунди
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 1 октомври 2015 г. Съветът прие Решение (ОВППС) 2015/1763 (1) относно ограничителни мерки с оглед на положението в Бурунди.

               (2)

               Въз основа на преразглеждане на Решение (ОВППС) 2015/1763 срокът на действие на ограничителните мерки следва да бъде удължен до 31 октомври 2018 г.

               (3)

               Поради това Решение (ОВППС) 2015/1763 на Съвета следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 6, втора алинея от Решение (ОВППС) 2015/1763 се заменя със следното:

      „Настоящото решение се прилага до 31 октомври 2018 г.“.

   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 23 октомври 2017 година.

            За Съвета

            Председател

         K. IVA

      (1)  Решение (ОВППС) 2015/1763 на Съвета от 1 октомври 2015 г. относно ограничителни мерки с оглед на положението в Бурунди (ОВ L 257, 2.10.2015 г., стр. 37).


title: Решение (ЕС) 2017/434 на Съвета от 13 февруари 2017 година за подписване от името на Съюза и временно прилагане на Споразумението за сътрудничество за партньорство и развитие между Европейския съюз и неговите държави членки, от една страна, и Ислямска република Афганистан, от друга страна

text:
               14.3.2017

               BG

               Официален вестник на Европейския съюз

               L 67/1

         РЕШЕНИЕ (ЕС) 2017/434 НА СЪВЕТА
   от 13 февруари 2017 година
   за подписване от името на Съюза и временно прилагане на Споразумението за сътрудничество за партньорство и развитие между Европейския съюз и неговите държави членки, от една страна, и Ислямска република Афганистан, от друга страна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него,
   като взе предвид Договора за функционирането на Европейския съюз, и по-специално членове 207 и 209 във връзка с член 218, параграф 5 и параграф 8, втора алинея от него,
   като взе предвид съвместното предложение на Европейската комисия и на върховния представител на Съюза по въпросите на външните работи и политиката на сигурност,
   като има предвид, че:

               (1)

               През ноември 2011 г. Съветът упълномощи Комисията и върховния представител на Съюза по въпросите на външните работи и политиката на сигурност да започнат преговори с Ислямска република Афганистан по Споразумение за сътрудничество за партньорство и развитие („споразумението“).

               (2)

               Преговорите по споразумението завършиха успешно и споразумението бе парафирано на 2 юли 2015 г. в Кабул.

               (3)

               В член 59 от споразумението се предвижда то да се прилага временно преди влизането му в сила.

               (4)

               Споразумението следва да бъде подписано от името на Съюза, като някои разпоредби от споразумението следва да се прилагат временно до приключване на процедурите, необходими за сключването му,

               (5)

               Подписването на споразумението от името на Съюза и временното прилагане между Съюза и Ислямска република Афганистан на части от споразумението не засяга разпределението на компетентностите между Съюза и неговите държави членки в съответствие с Договорите,

         ПРИЕ НАСТОЯЩОТО РЕШЕНИЕ:
   Член 1
   1.   Разрешава се подписването от името на Съюза на Споразумението за сътрудничество за партньорство и развитие между Европейския съюз и неговите държави членки, от една страна, и Ислямска република Афганистан, от друга страна, при условие на сключването на посоченото споразумение.
   2.   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето (лицата), упълномощено(и) да подпише(ат) споразумението от името на Съюза.
   Член 3
   1.   До влизането в сила на споразумението, в съответствие с член 59 от него и при условие че са извършени предвидените в посочения член нотификации, изброените по-долу части от споразумението се прилагат временно между Съюза и Ислямска република Афганистан, но само доколкото обхващат въпроси, попадащи в компетентността на Съюза, включително въпроси, попадащи в компетентността на Съюза да определя и прилага обща външна политика и политика на сигурност:

               а)

               Член 2 („Общи принципи“);

               б)

               Член 3 („Политически диалог“);

               в)

               Член 4 („Права на човека“);

               г)

               Член 5 („Равенство между половете“);

               д)

               Дял III („Сътрудничество за развитие“);

               е)

               Дял IV („Сътрудничество в областта на търговията и инвестициите“);

               ж)

               Член 28 („Сътрудничество в областта на миграцията“);

               з)

               Дял VII („Регионално сътрудничество“);

               и)

               Дял VIII („Институционална рамка“), доколкото разпоредбите на посочения дял са ограничени до целта да се осигури временното прилагане на споразумението;

               й)

               Дял IX („Заключителни разпоредби“), доколкото разпоредбите на посочения дял са ограничени до целта да се осигури временното прилагане на споразумението;

         2.   Датата, от която частите на споразумението, посочени в параграф 1, се прилагат временно, се публикува в Официален вестник на Европейския съюз от Генералния секретариат на Съвета.
   Член 4
   Настоящото решение влиза в сила в деня след деня на приемането му.

      Съставено в Брюксел на 13 февруари 2017 година.

            За Съвета

            Председател

         L. GRECH


title: 2010/809/ЕС: Решение на Европейския парламент и на Съвета от 15 декември 2010 година за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/014 SI/Mura, подадено от Словения)

text:
               28.12.2010

               BG

               Официален вестник на Европейския съюз

               L 342/21

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 15 декември 2010 година
   за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/014 SI/Mura, подадено от Словения)
   (2010/809/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-нататък „ЕФПГ“) е създаден с цел да се предоставя допълнителна подкрепа на работниците, съкратени в резултат на значими структурни промени в световната търговия поради глобализацията, и да ги подпомага при повторното им интегриране на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, за да се включи подкрепа за работниците, чието съкращаване е пряк резултат от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на ЕФПГ в рамките на годишния таван от 500 милиона евро.

               (4)

               На 28 април 2010 г. Словения подаде заявление за мобилизиране на ЕФПГ във връзка със съкращения в предприятието Mura и добави към него допълнителна информация на 24 юни 2010 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина Комисията предлага да бъдат мобилизирани средства в размер на 2 247 940 EUR.

               (5)

               Поради това ЕФПГ следва да бъде мобилизиран за предоставяне на финансово участие по заявлението, подадено от Словения,

         ПРИЕХА НАСТОЯЩОТО РЕШЕНИЕ:
   Член 1
   За общия бюджет на Европейския съюз за финансовата 2010 година Европейският фонд за приспособяване към глобализацията се мобилизира за отпускане на сумата от 2 247 940 EUR под формата на бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 15 декември 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: Решение на Изпълнителния комитет от 21 април 1998 година относно Ц.ШИС с 15/18 връзки (SCH/Com-ex (98) 11)

text:
Важна правна забележка

|

41998D0011

Официален вестник n° L 239 , 22/09/2000 стр. 0452 - 0452 специално чешко издание глава 19 том 02 стр. 410  - 410 специално испанско издание глава 19 том 02 стр. 410  - 410 специално унгарско издание глава 19 том 02 стр. 410  - 410 специално литвийско издание глава 19 том 02 стр. 410  - 410 LV.ES глава 19 том 02 стр. 410  - 410 MT.ES глава 19 том 02 стр. 410  - 410 PL.ES глава 19 том 02 стр. 410  - 410 SK.ES глава 19 том 02 стр. 410  - 410 специално словенско издание глава 19 том 02 стр. 410  - 410

		19980421Решение на Изпълнителния комитетот 21 април 1998 годинаотносно Ц.ШИС с 15/18 връзки(SCH/Com-ex (98) 11)ИЗПЪЛНИТЕЛНИЯТ КОМИТЕТ,като взе предвид член 132 от Конвенцията за прилагане на Споразумението от Шенген,като взе предвид член 92 параграф 3 от посочената по-горе конвенция,като взе предвид решението на изпълнителния комитет относно преработването и разширяването на Ц.ШИС (SCH/Com-ex (97) 24),като взе предвид становищата на техническите групи, които са одобрени от централната група на нейното заседание на 30 март 1998 г.,РЕШИ:Преработената система Ц.ШИС следва да осигурява функционирането на осемнадесет връзки — петнадесет връзки за подписалите държави плюс три резервни технически връзки.Съставено в Брюксел на 21 април 1998 година.ПредседателJ. Vande Lanotte--------------------------------------------------


title: Решение (ЕС) 2016/1600 на Европейския парламент от 28 април 2016 година относно освобождаването от отговорност във връзка с изпълнението на бюджета на съвместното предприятие ENIAC за финансовата 2014 година

text:
               14.9.2016

               BG

               Официален вестник на Европейския съюз

               L 246/432

         РЕШЕНИЕ (ЕС) 2016/1600 НА ЕВРОПЕЙСКИЯ ПАРЛАМЕНТ
   от 28 април 2016 година
   относно освобождаването от отговорност във връзка с изпълнението на бюджета на съвместното предприятие ENIAC за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на съвместното предприятие ENIAC за финансовата 2014 година,

               —

               като взе предвид доклада на Сметната палата относно годишните отчети на съвместното предприятие ARTEMIS за периода от 1 януари до 26 юни 2014 година, придружен от отговора на съвместното предприятие (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на съвместното предприятие във връзка с изпълнението на бюджета за финансовата 2014 година (05587/2016 – C8-0058/2016),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 209 от него,

               —

               като взе предвид Регламент (ЕО) № 72/2008 на Съвета от 20 декември 2007 г. за създаване на съвместно предприятие ENIAC (4),

               —

               като взе предвид Регламент (ЕС) № 561/2014 на Съвета от 6 май 2014 г. за създаване на съвместното предприятие ECSEL (5), и по-специално член 1, параграф 2 и член 12 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

               —

               като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (7),

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол (A8-0113/2016),

               1.

               Отсрочва своето решение за освобождаване от отговорност на изпълнителния директор на съвместното предприятие ECSEL във връзка с изпълнението на бюджета на съвместното предприятие ENIAC за финансовата 2014 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на съвместното предприятие ECSEL, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 422, 17.12.2015 г., стр. 25.

      (2)  ОВ C 422, 17.12.2015 г., стр. 26.

      (3)  ОВ L 298, 26.10.2012 г., стр. 1.

      (4)  ОВ L 30, 4.2.2008 г., стр. 21.

      (5)  ОВ L 169, 7.6.2014 г., стр. 152.

      (6)  ОВ L 357, 31.12.2002 г., стр. 72.

      (7)  ОВ L 38, 7.2.2014 г., стр. 2.


title: Решение 2012/422/ОВППС на Съвета от 23 юли 2012 година в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение

text:
               24.7.2012

               BG

               Официален вестник на Европейския съюз

               L 196/67

         РЕШЕНИЕ 2012/422/ОВППС НА СЪВЕТА
   от 23 юли 2012 година
   в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 и член 31, параграф 1 него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Съюзът изпълнява активно Стратегията на ЕС срещу разпространението на оръжия за масово унищожение (WMD) от 12 декември 2003 г. и осъществява мерките, описани в глава III от нея, като постигане на по-ефективни многостранни действия и насърчаване на стабилна международна и регионална среда.

               (2)

               Съюзът е ангажиран със системата от многостранни договори, която осигурява правната и нормативна база за всички действия в областта на неразпространението. Политиката на ЕС е насочена към прилагането и всеобщото приемане на съществуващите норми за разоръжаване и неразпространение. Съюзът подпомага трети държави в изпълнението на техните задължения по силата на многостранни конвенции и режими.

               (3)

               Съвместната декларация от срещата на върха в Париж за Средиземноморието от 13 юли 2008 г. за създаване на Съюз за Средиземноморието потвърди отново общия стремеж за постигане на мир и сигурност в региона в съответствие с Декларацията от Барселона, приета на Евро-средиземноморската конференция от 27—28 ноември 1995 г., която, inter alia, насърчава сигурността в региона чрез действия в подкрепа на неразпространението на ядрени, химически и биологични оръжия посредством присъединяване към и спазване на редица международни и регионални режими за неразпространение и споразумения за контрол над въоръженията и за разоръжаване, като Договора за неразпространение на ядрено оръжие (ДНЯО), Конвенцията за химическите оръжия, Конвенцията за биологични и токсични оръжия, Договора за пълна забрана на ядрените опити, и/или регионални договорености като зони, свободни от ядрени оръжия, в т.ч. режимите за контрол, а също и добросъвестно изпълнение на поетите ангажименти по конвенциите за контрол върху въоръженията, за разоръжаване и за неразпространение.

               (4)

               Страните от Съюза за Средиземноморието ще се стремят в Близкия изток да бъде създадена взаимно и ефективно проверяема зона, свободна от ОМУ — ядрени, химически или биологични — и от системите за тяхната доставка. Освен това те ще обмислят практически действия, inter alia, за предотвратяване на разпространението на ядрени, химически и биологични оръжия, както и на прекомерно натрупване на конвенционални оръжия.

               (5)

               На 19—20 юни 2008 г. ЕС организира в Париж семинар относно „Сигурност в Близкия изток, неразпространение на ОМУ и разоръжаване“, на който се събраха представители на държавите от региона и на държавите — членки на Съюза, както и на академичната общност и на национални агенции в областта на ядрената енергия. Участниците насърчиха Съюза да поощрява продължаването на дебата на различни форуми и постепенното му преминаване към по-официален формат, който да включва обсъждания сред правителствени служители въз основа на рамката от Барселона, като същевременно разшири географския му обхват.

               (6)

               На Конференцията за преразглеждане на ДНЯО от 2010 г. беше изтъкнато, че е важно да се стартира процес, чийто краен резултат да бъде цялостното изпълнение на Резолюцията от 1995 г. относно Близкия изток („Резолюцията от 1995 г.“). Предвид това на Конференцията бяха одобрени редица практически действия, inter alia, разглеждане на всички предложения в подкрепа на изпълнението на Резолюцията от 1995 г., в т.ч. предложението на Съюза да организира последващ семинар във връзка с проведения през юни 2008 г.

               (7)

               На Конференцията за преразглеждане на ДНЯО от 2010 г. в още по-голяма степен беше отчетена важната роля на гражданското общество за изпълнението на Резолюцията от 1995 г. и бяха поощрени всички усилия в тази насока.

               (8)

               На 6—7 юли 2011 г. ЕС организира в Брюксел семинар за „насърчаване на изграждането на доверие и в подкрепа на процес на установяване в Близкия изток на зона, свободна от ОМУ и от средствата за тяхната доставка“, на който се срещнаха висши представители на държавите в региона, трите държави — депозитари на ДНЯО, държавите — членки на Съюза, други заинтересовани държави, както и представители на академичната общност и официални представители на основните регионални и международни организации. Участниците силно насърчиха Съюза да продължава да улеснява процеса на изграждане в Близкия изток на зона, свободна от ОМУ, в т.ч. чрез допълнителни подобни инициативи, преди Конференцията през 2012 г. да бъде свикана от Съвета за сигурност на ООН и от вносителите на Резолюцията от 1995 г.

               (9)

               На 14 октомври 2011 г. генералният секретар на ООН и правителствата на Руската Федерация, Обединеното кралство и Съединените щати, в качеството си на вносители на Резолюцията от 1995 г. относно Близкия изток и държави — депозитари на Договора, в консултация с държавите от региона, посочиха заместник държавен секретар Jaakko Laajava за посредник, а Финландия — за домакин на Конференцията през 2012 г. за изграждане в Близкия изток на зона, свободна от ядрени оръжия и всякакви други оръжия за масово унищожение.

               (10)

               От ноември 2011 г. насам Съюзът провежда активни консултации с посредника и с неговия екип с цел предоставяне на допълнителна подкрепа за процеса на изграждане в Близкия изток на зона, свободна от ядрени оръжия и всякакви други оръжия за масово унищожение,

         ПРИЕ НАСТОЯЩОТО РЕШЕНИЕ:
   Член 1
   1.   За целите на осигуряване на последващи действия на семинара от 2011 г. за „насърчаване на изграждането на доверие и в подкрепа на процес на установяване в Близкия изток на зона, свободна от ОМУ и от средствата за тяхната доставка“, Съюзът подкрепя дейности за постигане на напредък по следните цели:

               a)

               подкрепа за работата на посредника на Конференцията през 2012 г. за изграждане в Близкия изток на зона, свободна от ядрени оръжия и всякакви други оръжия за масово унищожение;

               б)

               подсилване на профила на Съюза като участник на световно равнище и в региона в областта на неразпространението;

               в)

               насърчаване на регионалния диалог в областта на политиката и сигурността в рамките на гражданските общества и правителствата, и по-конкретно сред експерти, държавни служители и представители на академичната общност;

               г)

               набелязване на конкретни мерки за изграждане на доверие, които биха могли да способстват за практическото осъществяване на идеята за установяване в Близкия изток на зона, свободна от ОМУ и от средствата за тяхната доставка;

               д)

               насърчаване на разискването на въпросите за всеобщото приемане и изпълнението на приложимите международни договори и други правни инструменти с цел предотвратяване на разпространението на ОМУ и на системите за тяхната доставка;

               е)

               обсъждане на въпросите, свързани с използването на ядрената енергия за мирни цели, и с международното и регионалното сътрудничество за тази цел.

         2.   В този контекст проектите, които Съюзът ще подкрепи, обхващат следните специфични дейности:

               a)

               осигуряване на средства за организиране на последваща проява във връзка със семинарите на Съюза от 2008 и 2011 г., която да се проведе преди Конференцията през 2012 г. под формата на неофициален семинар;

               б)

               осигуряване на средства за подготовката на поддържащи документи по въпроси, разгледани по време на последващия семинар;

               в)

               осигуряване на средства за разработването на специализирана страница на уебсайта на Консорциума на ЕС от експертни групи по неразпространението;

               г)

               осигуряване на средства за участието на неправителствени експерти от Съюза, когато е необходимо и в тясна координация с Европейската служба за външна дейност (ЕСВД), на съответните официални, неправителствени и неофициални инициативи, напр. рамката от Аман.

         Подробно описание на проектите се съдържа в приложението.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Техническото изпълнение на проектите по член 1, параграф 2 се осъществява от Консорциума на ЕС по неразпространението, който изпълнява тази функция под ръководството на ВП. За тази цел ВП сключва необходимите договорености с Консорциума на ЕС по неразпространението.
   Член 3
   1.   Референтната сума за изпълнението на проектите по член 1, параграф 2 възлиза на 352 000 EUR.
   2.   Разходите, финансирани от предвидената в параграф 1 сума, се управляват в съответствие с процедурите и правилата, приложими за бюджета на Съюза.
   3.   Комисията упражнява надзор върху правилното управление на разходите, посочени в параграф 1. За тази цел Комисията сключва споразумение за финансиране с Консорциума на ЕС по неразпространението. В споразумението се предвижда Консорциумът на ЕС по неразпространението да осигури публичност на участието на Съюза, съответстваща на неговия размер.
   4.   Комисията се стреми да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности при този процес, както и за датата на сключване на споразумението.
   Член 4
   1.   ВП докладва на Съвета за изпълнението на настоящото решение въз основа на редовни доклади, изготвяни от Консорциума на ЕС по неразпространението. Тези доклади представляват основа за оценката, която извършва Съветът.
   2.   Комисията предоставя информация по финансовите аспекти на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 18 месеца след датата на сключване на споразуменията за финансиране, посочени в член 3, параграф 3. Срокът на действие обаче изтича шест месеца след влизането на решението в сила, ако към този момент няма сключено споразумение за финансиране.

      Съставено в Брюксел на 23 юли 2012 година.

            За Съвета

            Председател

         C. ASHTON

      ПРИЛОЖЕНИЕ

         Проекти в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение

      1.   ЦЕЛИ
      В Декларацията от Барселона, приета на Евро-средиземноморската конференция от 27—28 ноември 1995 г., Съюзът и неговите средиземноморски партньори постигнаха съгласие да работят за изграждането в Близкия изток на ефективно проверяема зона, свободна от оръжия за масово унищожение (ОМУ) и от системите за тяхната доставка. През 2008 г. в съвместната декларация от срещата на върха в Париж за Средиземноморието беше потвърдена готовността на Съюза да обмисли и разработи практически действия, които да създадат условия за цялостното изпълнение на Резолюцията от 1995 г. на Конференцията за преразглеждане на ДНЯО относно Близкия изток (Резолюцията от 1995 г.) и за създаване на такава зона. Тези практически действия бяха разгледани за пръв път на семинара на ЕС на тема „Сигурност в Близкия изток, неразпространение на ОМУ и разоръжаване“, проведен в Париж през юни 2008 г., и впоследствие бяха определени на семинара на ЕС за „насърчаване на изграждането на доверие и в подкрепа на процес на установяване в Близкия изток на зона, свободна от ОМУ и от средствата за тяхната доставка“, проведен в Брюксел през юли 2011 г.
      Виждането на Съюза е, че практическите действия следва, inter alia, да насърчават всеобщото присъединяване към и спазването на всички многостранни споразумения и инструменти за неразпространение, за контрол над въоръженията и за разоръжаване, като Договора за неразпространение на ядрено оръжие (ДНЯО), Конвенцията за химическите оръжия, Конвенцията за биологични и токсични оръжия, Договора за пълна забрана на ядрените опити и Хагския кодекс на поведение срещу разпространението на балистични ракети, както и всеобхватните споразумения за гаранции на МААЕ и допълнителния протокол. Започването на преговорите по Договор за забрана на разпадащи се материали също ще бъде ключова стъпка в тази насока. Подобни действия биха могли да представляват важно средство за изграждане на доверие в региона с оглед на установяването на проверяема зона, свободна от ОМУ и от системите за тяхната доставка.
      Съюзът желае да продължи и активизира политическия диалог и диалога в областта на сигурността сред имащите отношение партньори от Съюза за Средиземноморието и всички други държави в Близкия изток по въпросите, свързани с изграждането на свободна от ОМУ зона. Европейският съюз вярва, че разработването и прилагането на конкретни мерки за изграждане на доверие би могло да ускори напредъка към установяването на свободна от ОМУ зона.
      На фона на засилващия се интерес в региона към използването на ядрената енергия за мирни цели следва също да се положат усилия да се гарантира, че това развитие е в съответствие с най-високите стандарти за безопасност, сигурност и неразпространение. Съюзът продължава да подкрепя решенията и резолюцията относно Близкия изток, приети на Конференцията за преразглеждане и разширяване на ДНЯО от 1995 г., както и окончателните документи от Конференцията за преразглеждане на ДНЯО от 2000 г. и Конференцията за преразглеждане на ДНЯО от 2010 г. На Конференцията за преразглеждане на ДНЯО от 2010 г. бяха одобрени редица практически действия, които включват, inter alia, свикването през 2012 г. на Конференция за изграждане в Близкия изток на зона, свободна от ядрени оръжия и всякакви други оръжия за масово унищожение, както и разглеждане на всички предложения, целящи подкрепа за изпълнението на Резолюцията от 1995 г.
      След успеха на семинара на ЕС от юли 2011 г. Съюзът вярва, че за напредъка по тези цели би могло да се допринесе с друг семинар в подкрепа на Конференцията през 2012 г.
      Съюзът желае да подкрепи посочените по-горе цели, както следва:

                  —

                  чрез организиране на последващ семинар, който да се проведе преди Конференцията през 2012 г.;

                  —

                  чрез осигуряване на средства за подготовката на поддържащи документи в областта на политиките, чието изготвяне е възложено на експерти от региона и отвъд него с цел подкрепа за последващия семинар;

                  —

                  осигуряване на средства за разработването на специализирана страница на уебсайта на Консорциума на ЕС по неразпространението (http://www.non-proliferation.eu/);

                  —

                  осигуряване на средства за участието на неправителствени експерти от Съюза, когато е необходимо и в тясна координация с ЕСВД, на съответните официални, неправителствени и неофициални инициативи, напр. рамката от Аман.

            2.   ОПИСАНИЕ НА ПРОЕКТИТЕ
      2.1.   Проект 1: Семинар в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение, преди Конференцията през 2012 г.

      2.1.1.   Цел на проекта

                  a)

                  да се организира последваща проява във връзка със семинара на ЕС за „насърчаване на изграждането на доверие и в подкрепа на процес на установяване в Близкия изток на зона, свободна от ОМУ и от средствата за тяхната доставка“, проведен в Брюксел на 6—7 юли 2011 г., под формата на обща неофициална среща преди Конференцията през 2012 г.;

                  б)

                  да се обсъдят въпроси, свързани с регионалната сигурност в Близкия изток, в т.ч. разпространението на ОМУ и средствата за тяхната доставка, и въпроси, касаещи конвенционалните оръжия;

                  в)

                  да бъдат проучени възможни мерки за изграждане на доверие с цел улесняване на процеса на установяване в Близкия изток на зона, свободна от ядрени оръжия и всякакви други оръжия за масово унищожение;

                  г)

                  да се обсъдят възможностите за всеобщо приемане и прилагане на международните договори и други правни инструменти в областта на разоръжаването и неразпространението;

                  д)

                  да се разгледат перспективите пред мирното сътрудничество в ядрената област и свързаните с това дейности за подпомагане.

            2.1.2.   Очаквани резултати от проекта

                  a)

                  подкрепа за посредника на Конференцията през 2012 г. за изграждане в Близкия изток на зона, свободна от ядрени оръжия и всякакви други оръжия за масово унищожение в подготовката и организирането на посоченото събитие;

                  б)

                  задълбочаване на диалога и създаване на доверие в рамките на гражданските общества и правителствата, за да се постигне по-голям напредък в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение;

                  в)

                  задълбочаване на взаимното разбиране по въпросите, които оказват въздействие върху параметрите на регионалната сигурност, в т.ч. разпространението на ОМУ и на средствата за тяхната доставка, както и по въпросите, свързани с конвенционалните оръжия;

                  г)

                  повишаване на осведомеността, познанието и разбирането за практическите действия, необходими за изграждането в Близкия изток на зона, свободна от ОМУ и от средствата за тяхната доставка;

                  д)

                  подпомагане на усилията за всеобщо приемане и прилагане на международните договори и други правни инструменти в областта на неразпространението и разоръжаването;

                  е)

                  улесняване на международното и регионалното сътрудничество при използването на ядрената енергия за мирни цери в съответствие с най-високите стандарти за ядрена сигурност, безопасност и неразпространение.

            2.1.3.   Описание на проекта

      В проекта се предвижда организирането на двудневен семинар, който за предпочитане ще се проведе в Брюксел или в региона на Близкия изток. Сред участниците ще бъдат представители на имащите отношение институции на Съюза, държавите членки, всички държави от Близкия изток, държави, притежаващи ядрени оръжия, имащи отношение международни организации и експерти от академичната общност. Очаква се, че ще участват около 150 представители.
      Обсъжданията ще бъдат ръководени от експерти от академичната общност. С оглед на чувствителността на предвидените за разглеждане теми обсъжданията ще се водят в съответствие с правилото „Chatham House“, за да им се придаде по-неофициален и открит характер, без да се посочва източникът на информацията, получена по време на заседанието.
      Разходите (пътни разходи, нощувки и дневни) на поканените участници и лектори (представители на академичната общност и служители извън институциите на Съюза) ще бъдат покрити. В решението на Съвета се предвиждат също финансови средства за покриване на всички други разходи, в т.ч. конферентното оборудване, обедите, вечерите, почивките за кафе. Работният език на семинара ще бъде английски.
      Консорциумът на ЕС по неразпространението, при активни консултации с представителя на ВП и държавите членки, ще отправи покани за участие в семинара и ще изготви дневния ред за конференцията.
      Консорциумът на ЕС по неразпространението ще изготви доклад за заседанията и ще го изпрати на представителя на ВП и на посредника. Докладът може да се предостави и на имащите отношение органи на Съюза, на всички държави от Близкия изток, на други заинтересовани държави и на компетентните международни организации.
      2.2.   Проект 2: Поддържащи документи

      2.2.1.   Цел на проекта

                  a)

                  да осигури до 20 поддържащи документа по въпросите, обхванати от семинара, в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение;

                  б)

                  да предостави инструменти за разбиране на параметрите на регионалната сигурност, в т.ч. разпространението на ОМУ и на средствата за тяхната доставка, и на въпроси, свързани с конвенционалните оръжия;

                  в)

                  да набележи възможни мерки за изграждане на доверие, които биха могли да способстват за практическото осъществяване на идеята за установяване в Близкия изток на зона, свободна от ОМУ и от средствата за тяхната доставка;

                  г)

                  да определи начини за постигане на по-нататъшен напредък във всеобщото приемане и прилагането на международните договори и други правни инструменти в областта на неразпространението и разоръжаването;

                  д)

                  да набележи перспективите за мирно сътрудничество в ядрената област в контекста на политиката и потребностите на държавите в областта на енергетиката.

            2.2.2.   Очаквани резултати от проекта

                  a)

                  генериране на идеи и предложения за семинара в подкрепа на процес на изграждане на доверие с цел установяване в Близкия изток на зона, свободна от оръжия за масово унищожение и от средствата за тяхната доставка, и ще допринесе за провеждането на целенасочено и структурирано обсъждане на всички имащи отношение въпроси;

                  б)

                  повишаване на осведомеността, познанието и разбирането сред гражданските общества и правителствата на въпросите, свързани с установяването в Близкия изток на зона, свободна от ОМУ и от средствата за тяхната доставка, и с регионалната сигурност в Близкия изток;

                  в)

                  осигуряване на политически и/или оперативни възможности на правителствата и международните организации за ускоряване на процеса на установяване в Близкия изток на зона, свободна от ОМУ и от средствата за тяхната доставка, и за постигане на регионална сигурност.

            2.2.3.   Описание на проекта

      В рамките на проекта се предвижда изготвянето на до 20 поддържащи документа, всеки от по пет—десет страници. Поддържащите документи ще се изготвят или възложат за изготвяне от Консорциума на ЕС по неразпространението и не отразяват непременно гледните точки на институциите на Съюза или на държавите членки. Консорциумът на ЕС по неразпространението ще организира покана за представяне на документи с цел насърчаване на участието на експерти от региона.
      Поддържащите документи ще обхващат въпросите, обсъдени на семинара в подкрепа на процес на установяване в Близкия изток на зона, свободна от ядрени оръжия и всякакви други оръжия за масово унищожение. Във всеки документ ще се разглеждат политически и/или оперативни варианти на политиките.
      Поддържащите документи ще бъдат представени на участниците в семинара, на имащите отношение органи на ЕС и на държавите — членки на ЕС, на всички държави от Близкия изток, на други заинтересовани държави и на компетентните международни организации. Поддържащите документи биха могли да се публикуват на уебсайта на Консорциума на ЕС по неразпространението.
      Те биха могли да се съберат в един том, за да бъдат публикувани едновременно след семинара.
      2.3   Проект 3: Разработване на специализирана страница на уебсайта на Консорциума на ЕС от експертни групи по неразпространението

      2.3.1.   Цел на проекта

                  a)

                  да насърчава обсъжданията и взаимодействието между правителствени служители и гражданското общество, НПО и академичната общност;

                  б)

                  да разработи специализирана страница, на която експертните групи по неразпространението могат да обменят своите независими мнения и анализи по въпросите, обхванати от семинара.

            2.3.2.   Очаквани резултати от проекта

      Улесняване на обмена на мнения и увеличаване на приноса на гражданското общество, НПО и академичната общност в процеса на установяване в Близкия изток на зона, свободна от оръжия за масово унищожение.
      2.3.3.   Описание на проекта

      Проектът предвижда разработването на специализирана страница за заседанието на уебсайта на Консорциума на ЕС по неразпространението. Специализираната страница ще дава възможност да се свалят всички имащи отношение документи, в т.ч. такива, изготвени и публикувани за семинара, и документи от независими експертни групи, които може да искат да споделят резултатите от своите научни изследвания по въпросите, обхванати от семинара.
      2.4   Проект 4: Участие на неправителствени експерти от Съюза, когато е необходимо и в тясна координация с ЕСВД, на съответните официални, неправителствени и неофициални инициативи, напр. рамката от Аман. Финансиране на имаща отношение ad hoc тематична инициатива

      2.4.1.   Цел на проекта

      Да се гарантира адекватното участие и пълноценното представителство на експерти от Съюза, в т.ч. чрез финансиране на тематични инициативи, в имащи отношение официални, неправителствени и неофициални инициативи с международен или регионален обхват, вече стартирани (рамката от Аман) или които предстои да бъдат стартирани в близко бъдеще, с цел подпомагане на процеса на установяване в Близкия изток на зона, свободна от оръжия за масово унищожение.
      2.4.2.   Очаквани резултати от проекта

      Събиране на информация и тематични публикации, поддържане на полезна мрежа и повлияване по положителен начин на цялостния процес на установяване в Близкия изток на зона, свободна от оръжия за масово унищожение.
      2.4.3.   Описание на проекта

      Подкрепа за участието на неправителствени експерти от Съюза в случаите, когато служители на ЕС не присъстват на имащи отношение официални, неправителствени и неофициални инициативи с международен или регионален обхват.
      3.   ПРОДЪЛЖИТЕЛНОСТ
      Очаква се изпълнението на проектите да бъде с обща продължителност от 18 месеца.
      4.   БЕНЕФИЦИЕРИ
      Бенефициери от този проект са:

                  a)

                  държавите от Близкия изток;

                  б)

                  други заинтересовани държави;

                  в)

                  имащите отношение международни организации;

                  г)

                  гражданското общество.

            5.   ПРОЦЕДУРНИ АСПЕКТИ, КООРДИНАЦИЯ И УПРАВИТЕЛЕН КОМИТЕТ
      Управителният комитет ще включва представители на ВП и представители на изпълнителния орган за всеки конкретен проект. Управителният комитет редовно, най-малко веднъж на шест месеца, ще разглежда изпълнението на решението на Съвета, в т.ч. посредством електронни средства за комуникация.
      6.   ИЗПЪЛНИТЕЛНИ ОРГАНИ
      Техническото изпълнение на решението на Съвета ще бъде възложено на Консорциума на ЕС по неразпространението.
      Консорциумът на ЕС по неразпространението ще изпълнява функциите си под ръководството на ВП. При изпълнението на задачите си той ще си сътрудничи с ВП, държавите — членки на ЕС, и други участващи държави, както и с международни организации, ако е целесъобразно.


title: Решение (ЕС) 2017/340 на Европейския парламент и на Съвета от 14 декември 2016 година относно мобилизирането на средства от фонд „Солидарност“ на Европейския съюз за оказване на помощ на Германия

text:
               28.2.2017

               BG

               Официален вестник на Европейския съюз

               L 50/49

         РЕШЕНИЕ (ЕС) 2017/340 НА ЕВРОПЕЙСКИЯ ПАРЛАМЕНТ И НА СЪВЕТА
   от 14 декември 2016 година
   относно мобилизирането на средства от фонд „Солидарност“ на Европейския съюз за оказване на помощ на Германия
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (1), и по-специално член 4, параграф 3 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 11 от него,
   като взеха предвид предложението на Европейската комисия,
   като имат предвид, че:

               (1)

               С фонд „Солидарност“ на Европейския съюз („Фондът“) се цели да бъде дадена възможност на Съюза да реагира по бърз, ефективен и гъвкав начин на извънредни ситуации, за да прояви солидарност с населението на региони, които са засегнати от природни бедствия.

               (2)

               Съгласно член 10 от Регламент (ЕС, Евратом) № 1311/2013 на Съвета (3) максималната годишна сума, която Фондът не може да надхвърля, е 500 000 000 EUR (по цени от 2011 г.).

               (3)

               На 19 август 2016 г. Германия подаде заявление за мобилизиране на средства от Фонда след поредица от изключително интензивни, краткотрайни случаи на наводнения, които засегнаха региона на Долна Бавария (Niederbayern) през май и юни 2016 г.

               (4)

               Заявлението на Германия отговаря на условията за предоставяне на финансово подпомагане от Фонда, определени в член 4 от Регламент (ЕО) № 2012/2002.

               (5)

               Поради това Фондът следва да бъде мобилизиран, за да се предостави финансова помощ на Германия.

               (6)

               За да се сведе до минимум времето за мобилизиране на средства от Фонда, настоящото решение следва да се прилага от датата на приемането му,

         ПРИЕХА НАСТОЯЩОТО РЕШЕНИЕ:
   Член 1
   За общия бюджет на Съюза за финансова 2016 година фонд „Солидарност“ на Европейския съюз се мобилизира за предоставянето на сумата от 31 475 125 EUR на Германия под формата на бюджетни кредити за поети задължения и за плащания.
   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага от 14 декември 2016 г.

      Съставено в Страсбург на 14 декември 2016 година.

            За Европейския парламент

            Председател

         M. SCHULZ

            За Съвета

            Председател

         I. KORČOK

      (1)  ОВ L 311, 14.11.2002 г., стр. 3.

      (2)  ОВ C 373, 20.12.2013 г., стр. 1.

      (3)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).


Важна правна забележка

|

52007BP0125(02)

2. Решение на Европейския парламент от 24 април 2007 г. относно приключване на сметките на Европейския орган за безопасност на храните за финансовата 2005 г. (C6-0399/2006 - 2006/2166(DEC))

Официален вестник n° 074 E , 20/03/2008 стр. 0257 - 0258

		2.Решение на Европейския парламент от 24 април 2007 г. относно приключване на сметките на Европейския орган за безопасност на храните за финансовата 2005 г. (C6-0399/2006 — 2006/2166(DEC))Европейският парламент,- като взе предвид окончателния годишен отчет на Европейския орган за безопасност на храните за финансовата 2005 г. [1],- като взе предвид доклада на Сметната палата по окончателния годишен отчет на Европейския орган за безопасност на храните за финансовата 2005 г., заедно с отговорите на Агенцията [2],- като взе предвид препоръката на Съвета от 27 февруари 2007 г. (5711/2007 — C6-0080/2007),- като взе предвид Договора за ЕО, и п о-специално — член 276 от него,- като взе предвид Регламент (EО, Евратом) № 1605/2002 г. на Съвета от 25 юни 2002 г. относно финансовия регламент, приложим за общия бюджет на Европейските общности [3], и п о-специално — член 185 от него,- като взе предвид Регламент (EО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните [4], и п о-специално член 44 от него,- като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия финансов регламент за органите, посочени в член 185 от Регламент (ЕО, Евратом) № 1605/2002 на Съвета [5], и п о-специално — член 94 от него,- като взе предвид член 71 и приложение V към своя правилник,- като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0112/2007),1. Отбелязва, че окончателният годишен отчет на Европейския орган за безопасност на храните за финансовите 2004 г. и 2005 г. е, както следва:NB: Отклоненията при общата сума се дължат на закръгляване.Източник: Информация, подадена от Органа. Тази таблица обобщава данните, представени в годишния отчет на Органа.(в 1000 EUR) |Отчет за приходите и разходите за финансовите 2004 г. и 2005 г. || 2005 | 2004 |Оперативни приходи | 27405 | 20591 |Оперативни приходи общо | 27405 | 20591 |Административни разходи | | |Разходи, свързани с персонала | -13012 | -7564 |Сгради и свързани с тях разходи | -3627 | -4192 |Други разходи (включително разходи, свързани с консолидирани субектина ЕО) | -2205 | -1263 |Амортизация и намаляване на стойността на консолидирани субекти | - 603 | - 333 |Оперативни разходи (включително разходи, свързани с консолидирани субекти на ЕО) | -8413 | -6431 |Оперативни разходи общо | -27674 | -19783 |Оперативна печалба/(загуба) | - 761 | 808 |Приходи от финансови операции | - | 0 |Разходи от финансови операции | - 7 | - 7 |Печалби/(загуби) при финансови операции | - 7 | - 6 |Текущи печалби/(загуби) | - 768 | 802 |Извънредни приходи | | |Извънредни разходи | - | -27 |Извънредна печалба /(загуба) | - | -27 |Икономически резултати за финансовата година | - 768 | 775 |2. Одобрява приключването на сметките на Европейския орган за безопасност на храните за финансовата 2005 г.;3. Възлага на своя председател да предаде настоящото решение на изпълнителния директор на Европейския орган за безопасност на храните, Съвета, Комисията и Сметната палата и да осигури публикуването му в Официален вестник на Европейския съюз (серия L).[1] ОВ C 266, 31.10.2006 г., стр. 22.[2] ОВ C 312, 19.12.2006 г., стр. 42.[3] ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).[4] ОВ L 31, 1.2.2002 г., стр. 1. Регламент, последно изменен с Регламент (EО) № 575/2006 (ОВ L 100, 8.4.2006 г., стр. 3).[5] ОВ L 357, 31.12.2002 г., стр. 72.--------------------------------------------------